ДО

Членовете на БТПП

Университети и професионални гимназии

Уважаеми господа,

От 2019 г. Българската търговско-промишлена палата работи по проект DiVET по програма Еразъм +, с основна цел създаване на учебен профил на нова професия в системата на професионалното образование „**експерт по онлайн експортни дейности“.** Проектът се изпълнява в сътрудничество между 6 организации от 3 страни: България, Гърция и Турция. Една от най-съществените дейности, които трябва да се реализират по проекта е пилотното обучение, което се планира да стартира от 24.02.2020 г. Обучението е насочено към младежи, които искат да повишат своите познания в сфератата на експорта и дигиталните технологии. Основната цел на проекта е да развие уменията на обучаемите *за осъществяване на експортни дейности чрез интернет и социалните медии*, което ще доведе до повишаване на тяхната професионална квалификация.

Обучението представлява интерес за фирми, които имат експортна дейност, или планове да развият експортна дейност и желаят да обучат свои експерти, учащи в професионални гимназии, университети, клъстерни сдружения, иновативни центрове/инкубатори, акселератори/, работещи и безработни, които искат да подобрят своята квалификация. Обучението е безплатно, извършва се он-лайн и присъствено, като включва и стажуване в експортно ориентирана фирма. Завършилите обучението ще получат сертификат за придобити умения, съответстващи на **ниво 4 от Европейската квалификационна рамка**.

Двама от най-добре представилите се участници в обучението ще имат възможност да проведат своя стаж в чужбина. Единият стажант ще бъде изпратен в Гърция, а другият ще изкара своята практика в Турция. Всеки от тях ще получи стипендия от 2500 евро за покриване на разходите по пътуване, настаняване и дневни. Българската търговско-промишлена палата ще окаже пълно съдействие на стажантите по осигуряване на подходяща фирма за стажа, както и по отношение на пребиваването.

Очакваме експортно ориентираните фирми да се възползват от възможността да повишат квалификацията на своя персонал, а учащите се младежи, заетите и безработните да повишат своята квалификация и да получат по-добри възможности за реализация на пазара на труда чрез една нова перспективна професионална подготовка.

С уважение,

Цветан Симеонов

Председател на УС на БТПП

Приложение: Информация и условия за участие в обучението